ועדת הכנסת, כנסת 18, פרוטוקול מספר 126, 2010-11-22 11:30

יריב לוין: שלום לכולם, אני מתכבד לפתוח את הישיבה.

יריב לוין: לפני שנתחיל אני מבקש לומר – ביחס לסעיף 3 – המלצת יושב ראש הכנסת והסגנים בדבר מועדי הכנסים במושב השלישי של הכנסת ה-18 ועבודת הכנסת בימי חג החנוכה -אני קיבלתי פניה של חבר הכנסת גפני שאמר שלטעמו והבנתו היתה טעות בהצעה שהובאה בפנינו, ביחס למה שהיה נהוג בעבר.

יריב לוין: ביקשתי מיו"ר הכנסת ומחבר הכנסת גפני שיבואו ביניהם בדברים ויראו איזה תיקון יש לעשות, ואני מקווה שכבר מחר נוכל לאשר נוסח.

יריב לוין: אני חושב שעדיף לא לאשר עכשיו ואחר כך לשנות אלא להמתין בעניין הזה עוד יום.

יריב לוין: לא נעלה את זה, לא נדון בזה כרגע, אלא נמתין להצעה שהיא סופית מבחינת יושב ראש הכנסת.

יריב לוין: אני עובר לסעיף הראשון – קביעת ועדות לדיון בהצעות חוק.

יריב לוין: הצעת החוק הראשונה היא הצעת חוק רישום כתובת של הורים גרושים (תיקוני חקיקה), התש"ע-2010 שמספרה פ/2556/18), של חה"כ מאיר שטרית.

יריב לוין: זו ההצעה הראשונה.

יריב לוין: הלשכה המשפטית המליצה להעביר את ההצעה לוועדת החוקה, חוק ומשפט.

יריב לוין: היו הצעות להעביר לוועדה לקידום מעמד האישה, לוועדה לזכויות הילד.

יריב לוין: ליו"ר ועדת החוקה אין עמדה לעניין הצעת החוק.

יריב לוין: יו"ר הוועדה לקידום מעמד האישה ביקשה להעביר את ההצעה לוועדה שלה.

יריב לוין: יו"ר הוועדה לזכויות הילד, שנמצא אתנו כאן,  מבקש, אני מאמין, להעביר לוועדה לזכויות הילד.

יריב לוין: אני כמובן אשמח לשמוע אותך, אדוני.

יריב לוין: האם לחבר הכנסת מולה יש איזושהי עמדה בשם חבר הכנסת מאיר שטרית?

זבולון אורלב: אני עכשיו בא מישיבה בוועדת המדע ולכן אני גם בא עם עמדתו של חבר הכנסת שטרית.

זבולון אורלב: לפני כמה חודשים, עבר חוק בקריאה שניה ושלישית לרישום כתובות של הורים, לאחר בקשה בכתב, וכדי לאפשר שילדים של הורים גרושים יידעו מה הכתובות – בבתי הספר ובמקומות אחרים.

זבולון אורלב: זה עבר בוועדה לזכויות הילד.

יריב לוין: כן, זה חוק שהייתי שותף לו, והוועדה הזו קבעה שהוא יעבור לוועדה לזכויות הילד.

זבולון אורלב: החוק החדש אומר שברגע שהורים מתגרשים, ירשמו במשרד הפנים את זה.

זבולון אורלב: זה חוק המשך, הוועדה כבר צברה את הניסיון.

זבולון אורלב: מאחר וועדת החוקה ויתרה על הדבר הזה, אני מציע להעביר את העניין לוועדה לזכויות הילד.

שלמה מולה: יש לי בקשה.

שלמה מולה: אני דיברתי עם חבר הכנסת שטרית.

שלמה מולה: הוא מבקש להעביר את זה לוועדה לזכויות הילד.

יריב לוין: רבותיי, אני מציע להעביר את זה לוועדה לזכויות הילד, מן הנימוקים כפי שהשמיע יושב ראש הוועדה, ובהזדמנות הזו לחזק גם את ידיו של חבר הכנסת שטרית וגם את ידיך, אדוני היושב ראש, שתשלימו את המהלך שרצינו אז ולא הצלחנו, אלא רק את חלקו.

יריב לוין: נדמה לי שהצעת החוק החשובה מאד הזו היא במקומה, ואני בטוח שאתם תיטיבו לטפל בה.

יריב לוין: מי בעד הבקשה?

יריב לוין: 7 בעד.

יריב לוין: פה אחד, מי נגד?

יריב לוין: אין, ואין נמנעים.

יריב לוין: אם כן, הבקשה אושרה.

יריב לוין: ההצעה הבאה – הצעת חוק הפיקוח על מעונות יום לפעוטות, התש"ע-2010, שמספרה מ/523.

יריב לוין: המלצת הלשכה המשפטית היא להעביר את הצעת החוק לוועדה לזכויות הילד.

יריב לוין: נשמעה הצעה להעביר לוועדה לקידום מעמד האישה.

יריב לוין: יו"ר ועדת העבודה, הרווחה והבריאות שפנה בתחילה וביקש לדון בחוק אצלו משך את בקשתו.

יריב לוין: יושב ראש הוועדה לקידום מעמד האישה בכל זאת מבקשת שהדיון יהיה בוועדה שלה, ואני אאפשר ליו"ר הוועדה לזכויות הילד שוב לנמק את עמדתו.

זבולון אורלב: תודה, אדוני.

זבולון אורלב: יש כאן שני חוקים.

זבולון אורלב: חוק אחד הוא חוק ממשלתי וחוק אחד הוא חוק פרטי שחל עיו דין הרציפות.

שלמה מולה: של מי?

זבולון אורלב: שלי.

זבולון אורלב: אבל בכנסת הקודמת היו שותפים לו עוד חברי כנסת נוספים שלא נבחרו לכנסת הנוכחית.

זבולון אורלב: אני היחידי מהמגישים שנבחר גם לכנסת הזו.

זבולון אורלב: החוק הזה נדון בוועדה לזכויות הילד, למעלה מ-20 דיונים, בכנסת הקודמת.

זבולון אורלב: זה חוק רציני מאד.

זבולון אורלב: כמו כן, גם בגיבוש של החוק הממשלתי הוועדה  לזכויות הילד היתה מאד שותפה בו.

זבולון אורלב: הוועדה היא זו שהעבירה אותו דין רציפות ולכן אנחנו חושבים שבאופן טבעי, חוק שוועדה התחילה לדון ובו והעבירה אותו בקריאה ראשונה, אין שום סיבה שהיא לא תמשיך לדון בו לקריאה שניה ושלישית.

זאב אלקין: איפה נמצא החוק הפרטי עכשיו?

זבולון אורלב: לדעתי, החוק הפרטי כבר בוועדה לזכויות הילד.

שלמה מולה: אני חבר בוועדה לקידום מעמד האישה.

שלמה מולה: אני יודע שהוועדה הזו מאד מאד פעילה.

שלמה מולה: יחד עם זאת, מי שמכיר את כל הנושא של מעונות הילדים יודע להגיד שדווקא המקום הנכון והראוי ביותר, שהשיקולים יהיו שיקולים של טובת הילד – צריך להיות בוועדה לזכויות הילד.

שלמה מולה: לכן אני בעד שזה יידון בוועדה לזכויות הילד.

רחל אדטו: אפילו ההפך – זה פוגע במעמד האישה להפוך את העניין הזה רק קשור למעמד האישה.

רחל אדטו: לדעתי זה פוגע באישה.

רחל אדטו: זכויות הילד לא צריכות להיות קשורות לוועדה למעמד האישה.

רחל אדטו: ההפך, תפיסת העולם שהאישה היא היחידה שמבינה ואחראית על הילדים היא תפיסת עולם מוטעית.

נסים זאב: אני חושב שמבחינת העניין והאינטרסים זה ועדות משותפות.

נסים זאב: אני מבין שכל ועדה רוצה שיהיו לה יותר נושאים.

נסים זאב: לא צריכים לומר שזו פגיעה - -

יריב לוין: גם לאור העמדה של הלשכה המשפטית, להעביר לוועדה לזכויות הילד, אני מציע שנעבור להצבעה.

יריב לוין: מי בעד?

יריב לוין: 8 בעד.

יריב לוין: מי נגד?

יריב לוין: אין נמנעים ואין מתנגדים.

יריב לוין: אם כן, ההצעה התקבלה.

משה גפני: אני יכול להעיר הערה?

משה גפני: חוק הפיקוח על מעונות נדון בקדנציה הקודמת.

משה גפני: היתה לו התנגדות קשה.

משה גפני: בין יתר המציעים היה חברי, חבר הכנסת אורלב.

משה גפני: היה שם דיון בוועדה לזכויות הילד.

משה גפני: היום, חבר הכנסת אורלב הוא יושב ראש הוועדה לזכויות הילד וממילא יש לו עדיפות בקידום הצעת החוק שלו.

משה גפני: אני מאד מבקש, רוצה לבקש מחבר הכנסת אורלב, לשים לב להתנגדויות שהיו, לא לנצל את העובדה שהוא יושב ראש הוועדה מכיוון שאנחנו חוששים, אני, חברת הכנסת שלי יחימוביץ והיו עוד שורה של חברי כנסת שמאד חששו מהעניין הזה.

משה גפני: גם ארגוני הנשים – נעמת, ויצ"ו, וגם אמונה, נדמה לי - -אני לא אתנגד לזה שזה יעבור לוועדה לזכויות הילד, אני רק מאד מבקש ממך לא לנצל את העובדה שאתה יושב ראש הוועדה, משום שזה עלול לפגוע  - -

שלמה מולה: זה נכון להגיד לגבי כל יושב ראש ועדה.

שלמה מולה: אתה יכול להגיד לכל יושב ראש ועדה – אל תפעיל את שיקול דעתך, את תפיסתך.

שלמה מולה: אני מבין, אבל אני לא חושב שזה לעניין.

משה גפני: אני אגיד לך למה זה לעניין.

משה גפני: היתה לנו התמודדות מולו בוועדה לזכויות הילד.

משה גפני: עכשיו, אני לא הולך לשנות פה סדרי בראשית.

משה גפני: היתה התנגדות.

משה גפני: הרי סיכמנו כבר שיושב ראש ועדה הוא יותר מהאפיפיור.

משה גפני: באתי לבקש את העניין הזה.

קריאות: - - -

יריב לוין: רבותיי, תודה, הנושא אושר, ההערה של חבר הכנסת גפני נרשמה.

יריב לוין: אני מבקש לעדכן את חבר הכנסת גפני – בעקבות הפניה שלך אלי בעקבות הנושא של מועדי הכנסים, אני שוחחתי עם יושב ראש הכנסת שיבוא אתך בדברים כיוון שאם ישנה איזושהי טעות היא באמת תתוקן.

יריב לוין: ולכן לא נצביע על כך היום כדי שלא נקבל החלטה שאחר כך יתברר שצריך לתקן אותה.

יריב לוין: מאידך, מכיוון שמדברים על חנוכה, וחנוכה לא ימתין לנו - אנא, הידבר אתו היום כדי שנוכל מחר לסיים.

משה גפני: אין בעיה עם חנוכה.

יריב לוין: אבל אני לא רוצה להביא חלקים מההצעה.

יריב לוין: אז אנא, דבר אתו, ומחר נקיים את ההצבעה הזו.

יריב לוין: תודה.

יריב לוין: קביעת ועדות לדיון בהצעות לסדר היום

יריב לוין: אנו עוברים לנושא הבא בסדר היום – קביעת ועדות לדיון בהצעות לסדר היום.

יריב לוין: ההצעה הראשונה - התייקרות מוצרי יסוד, הצעתם של חברי הכנסת יצחק וקנין, אורלי לוי אבקסיס ואילן גילאון.

יריב לוין: נשמעו הצעות להעביר את הנושא לעבודת העבודה, הרווחה והבריאות או לוועדת הכספים.

יריב לוין: איש מהמציעים איננו כאן, אז השאלה האם מישהו מסיעותיהם יש לו העדפה מסוימת לאן להעביר את זה?

דוד רותם: מה המליצה הוועדה - -

יריב לוין: אין המלצות פה, זה הצעות לסדר היום.

יריב לוין: או כספים או עבודה ורווחה.

יריב לוין: אלה ההצעות שנשמעו.

דוד רותם: עבודה ורווחה.

יריב לוין: מי בעד העברה של הנושא לוועדת העבודה, הרווחה והבריאות?

יריב לוין: פה אחד, באין מתנגדים ובאין נמנעים -  אושר.

יריב לוין: הנושא השני – הצעה לסדר בדבר דרישה לעדכון קצבאות נכים של חבר הכנסת שלמה מולה ואורי מקלב.

שלמה מולה: גם אז ביקשתי לכספים.

שלמה מולה: אני חושב שעדכון קצבאות הנכים הוא אך ורק עניין כספי, טהור.

שלמה מולה: אין שום עניין ואין גם סמכות כזו או אחרת לוועדת העבודה והרווחה - -

משה גפני: אני מקבל.

יריב לוין: מי בעד הבקשה, בהתאם לבקשתו של המציע, חבר הכנסת מולה, להעביר את הנושא לוועדת הכספים?

יריב לוין: תודה, אושר ברוב קולות.

יריב לוין: אין מתנגדים ואין נמנעים.

יריב לוין: ההצעה הבאה – הפולמוס סביב הצעות חוק הבטחת הכנסה לאברכים.

יריב לוין: הצעת חברי הכנסת מנחם אליעזר מוזס, נסים זאב, אריה אלדד, אברהים צרצור ויוחנן פלסנר.

יריב לוין: נשמעו הצעות להעביר את הנושא לוועדת הכספים או הוועדה לביקורת המדינה, או לוועדת החוקה, חוק ומשפט.

יריב לוין: יו"ר ועדת החוקה, חוק ומשפט סבור שהנושא לא שייך לוועדת החוקה, ואני חושב שהוא צודק בעניין.

יריב לוין: יו"ר ועדת הכספים ביקש שהנושא יידון בוועדת הכספים.

יריב לוין: לא קיבלתי התייחסות מהוועדה לביקורת המדינה.

יריב לוין: מכובדיי, המציעים – חבר הכנסת זאב, אני מניח שאתה מעוניין שהנושא יידון בוועדת הכספים.

משה גפני: הדיון התחיל בוועדת הכספים.

משה גפני: זה לא הדיון הראשון.

משה גפני: להעביר את זה לוועדה אחרת?

משה גפני: זו תקנה תקציבית , אין לה - -

יריב לוין: אני מסכים.

יריב לוין: זה נראה לי ברור לחלוטין.

יריב לוין: מי בעד להעביר את הנושא לוועדת הכספים?

יריב לוין: 8 בעד.

יריב לוין: נמנעים – אין.

יריב לוין: מתנגדים –אין.

יריב לוין: אושר.

יריב לוין: אני מודה לכולם, הישיבה נעולה.